এ-বছর (১৯৮৮) ফুয়েন্তেস তিনটি পুরস্কার পান যা তাঁর শিল্প, রাজনীতি ও প্রভাবের যে বিশাল অধিক্ষেত্র তারই প্রতীকী রূপ। স্পেনের রাজা ফুয়েন্তেসের হাতে তুলে দিয়েছেন সার্ভেন্তেস প্রাইজ, সঙ্গে প্রায় ৮৮ হাজার ডলারের চেক। এটাকে বলা যায় ফ্রাঙ্কোর যুগ থেকে বৈপ্লবিক সরে আসা। সে-সময়ে ফুয়েন্তেসের উপন্যাস অ্যা চেঞ্জ অব স্কিন অশ্লীল পর্নোগ্রাফিক, কমিউনিস্ট ভাবাদর্শী, খ্রিষ্টানবিরোধী, জার্মানবিরোধী, ইহুদিপন্থী হওয়ার অভিযোগে নিষিদ্ধ হয়। নিউইয়র্কের ন্যাশনাল আর্টস ক্লাব ভারিক্কি ধরনের সমাবেশ করে ফুয়েন্তেস সাহিত্যকর্মের জন্য স্বর্ণপদক প্রদান করে, তাতে উপস্থিত ছিলেন টম উইকার, জোয়ান ডিডিয়ন এবং জন কেনেডি জুনিয়র। আর মানাগুয়াতে সান্দানিস্তারা ফুয়েন্তেসকে দিয়েছে নিকারাগুয়ার সর্বোচ্চ সাংস্কৃতিক পুরস্কার যা ১৯ শতকের কবি ও জাতীয় বীর রুবেন দারফোর নামে প্রবর্তিত। আগে যাঁরা এ-পুরস্কার পেয়েছেন, তাঁদের মধ্যে রয়েছেন গ্রাহাম গ্রিন ও গার্সিয়া মার্কেজ।